Polisiesoektog na kapers lei tot onverwagte vondsDie renosterhorings wat in die huis gevind is. Foto: SAPD Brig. Hangwani Mulaudzi, woordvoerder van die Valke, het gesê ŉ motoris is die afgelope naweek in Culcata, noordoos van Hazyview, deur ŉ onbekende aantal verdagtes in twee motors van die pad gedwing. Die oomblik toe hy stilhou, het die mans uit die motors gespring en ŉ vuurwapen op hom gerig. Hulle het die man in sy motor se bagasiebank ingedwing en toegesluit. “Die verdagtes het daarna na die slagoffer se huis by Nkwinyamahembe in Culcata gery waar hulle die huis omgekeer het en waardevolle items gevat het,” het Mulaudzi gesê. “Die verdagtes het ook weggekom met R200 000 kontant wat die slagoffer in sy bagasiebak gehad het. Hulle het met die slagoffer se motor gevlug.” Volgens Mulaudzi kon die slagoffer die rowers identifiseer en die polisie het dadelik ŉ soektog van stapel gestuur. Vier verdagtes is Donderdag in hegtenis geneem. Die polisie se ondersoek het hulle ook gelei tot by ŉ huis in Masoyi, suid van Hazyview, waar twee renosterhorings gevind is en ŉ Mosambiekse burger in hegtenis geneem is. Die soektog na die gekaapte voertuig en die ander verdagtes gaan steeds voort, het Mulaudzi gesê.